Document ID: 32000D0728

32000D0728
L 293/18
JURNALUL OFÍCIAL AL UNIUNII EUROPENE
DECIZIA COMISIEI
din 10 noiembrie 2000
de stabilire a taxelor pentru cererile de acordare a etichetei ecologice comunitare și a taxelor anuale
[notificată cu numărul C(2000) 3279]
(Text cu relevanță pentru SEE)
(2000/728/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolul 175 alineatul (1),
având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 de stabilire a unui sistem comunitar revizuit de acordare a etichetei ecologice (1), în special articolul 12 și anexa V,
întrucât:
(1)
Articolul 12 din Regulamentul (CE) nr. 1980/2000 prevede că pentru orice cerere de acordare a etichetei ecologice trebuie plătită o taxă, în funcție de costurile de procesare a cererii, și că utilizarea etichetei presupune plata unei taxe anuale de către solicitant.
(2)
Articolul 12 din Regulamentul (CE) nr. 1980/2000 prevede că suma totală a taxelor anuale și a taxelor percepute pentru depunerea unei cereri este fixată de către Comisie conform dispozițiilor anexei V și procedurii prevăzute la articolul 17 din regulamentul menționat.
(3)
Anexa V la Regulamentul (CE) nr. 1980/2000 prevede fixarea unei taxe minime și a unei taxe maxime, iar taxa pentru depunerea unei cereri de acordare a etichetei ecologice trebuie să fie redusă cu cel puțin 25 % atât pentru întreprinderile mici și mijlocii (IMM) (2), cât și pentru producătorii și prestatorii de sevicii din țările în curs de dezvoltare.
(4)
Anexa V la Regulamentul (CE) nr. 1980/2000 prevede ca taxa anuală să fie calculată în funcție de volumul anual al vânzărilor produsului căruia i se acordă eticheta ecologică în cadrul Comunității, precum și fixarea unei taxe minime și a unei taxe maxime.
(5)
Anexa V la Regulamentul (CE) nr. 1980/2000 prevede ca taxa anuală să fie redusă cu cel puțin 25 % atât pentru IMM-uri, cât și pentru producătorii și prestatorii de sevicii din țările în curs de dezvoltare.
(6)
Anexa V la Regulamentul (CE) nr. 1980/2000 prevede că se pot aplica reduceri suplimentare ale taxelor anuale pentru solicitanții care au primit deja certificarea în cadrul sistemului comunitar de audit și management ecologic (EMAS) sau în baza standardului ISO 14001.
(7)
Anexa V la Regulamentul (CE) nr. 1980/2000 prevede că se pot acorda alte reduceri ale taxelor conform dispozițiilor articolului 17 din regulamentul menționat.
(8)
Măsurile prevăzute de prezenta decizie sunt conforme cu avizul comitetului constituit în temeiul articolului 17 din Regulamentul (CE) nr. 1980/2000,
ADOPTĂ PREZENTA DECIZIE:
Articolul 1
(1) Orice cerere de acordare a etichetei ecologice este supusă plății unei taxe, în funcție de costurile de procesare a cererii.
(2) Suma totală minimă a taxei se fixează la 300 euro. Suma totală maximă a taxei se fixează la 1 300 euro.
(3) Taxa pentru depunerea cererii se reduce cu 25 % atât pentru IMM-uri, cât și pentru producătorii și prestatorii de sevicii din țările în curs de dezvoltare. Cele două reduceri sunt cumulative și se aplică taxei minime și taxei maxime.
Articolul 2
(1) Orice solicitant care a obținut eticheta ecologică plătește o taxă anuală pentru utilizarea acesteia organismului competent care a acordat-o.
(2) Taxa se plătește începând cu ziua în care a fost acordată eticheta ecologică solicitantului.
(3) Cifrele care indică volumul anual al vânzărilor se bazează pe prețul de fabrică, dacă produsul pentru care s-a acordat statutul ecologic este un bun. Acestea se bazează pe prețul de livrare, dacă este vorba despre servicii.
(4) Taxa anuală este egală cu 0,15 % din volumul anual al vânzărilor produsului care a obținut eticheta ecologică în cadrul Comunității.
(5) Taxa anuală minimă se fixează la 500 euro pe grupă de produse și pe solicitant. Taxa anuală maximă se fixează la 25 000 euro pe grupă de produse și pe aplicant.
(6) Taxa anuală se reduce cu 25 % pentru atât pentru IMM-uri, cât și pentru producătorii și prestatorii de sevicii din țările în curs de dezvoltare. Cele două reduceri sunt cumulative.
(7) Taxa anuală se reduce cu 15 % pentru solicitanții înregistrați în cadrul sistemului comunitar de audit și management ecologic (EMAS) sau în baza standardului ISO 14001. Această reducere se supune condiției ca solicitantul să se angajeze explicit prin politica sa de mediu să asigure întreaga conformitate a produselor sale etichetate ecologic cu criteriile etichetării ecologice pe întreaga durată a valabilității contractului și ca acest angajament să fie de comun acord înscris în obiectivele ecologice detaliate. Solicitanții certificați conform standardului ISO 14001 trebuie să demonstreze în fiecare an respectarea acestui angajament. Solicitanții recunoscuți în cadrul sistemului comunitar de audit și management ecologic (EMAS) trebuie să furnizeze în fiecare an o copie a declarației ecologice anuale verificate.
(8) Organismele competente pot acorda reduceri maxime de 25 % primilor trei solicitanți din fiecare stat membru care obțin eticheta ecologică pentru o grupă dată de produse.
(9) Toate reducerile menționate anterior sunt cumulative și se aplică atât taxei minime, cât și la taxei maxime, fără a depăși în total 50 %.
(10) Produsele rezultând din transformarea sau încorporarea semi-produselor care au făcut deja obiectul plății unei taxe anuale sunt supuse plății unei taxe corespunzând vânzărilor anuale ale produsului după ce s-au dedus costurile totale actualizate ale acestor semiproduse.
Articolul 3
Taxele pentru depunerea cererilor și taxele anuale nu includ costurile încercărilor și verificărilor necesare pentru produsele care fac obiectul cererilor. Costurile acestor încercări și verificări se suportă de către solicitanți.
Articolul 4
Contractele privind utilizarea etichetei ecologice, încheiate înainte de intrarea în vigoare a prezentei decizii, pot fi modificate, la cererea titularului licenței, astfel încât să țină seama de dispozițiile prezentei decizii.
Articolul 5
Adoptarea sau reexaminarea, la nivelul Comunității, a grupelor de produse care pot beneficia de eticheta ecologică a Uniunii Europene în conformitate cu procedura prevăzută la articolul 6 din Regulamentul (CE) nr. 1980/2000 poate determina modificări în aplicarea prezentei decizii de fixare a costurilor și taxelor pentru o grupă de produse. Aceste modificări trebuie să fie prevăzute explicit în decizia de stabilire a criteriilor ecologice pentru acea grupă de produse.
Articolul 6
Decizia 93/326/CEE a Comisiei din 13 mai 1993 de definire a orientărilor referitoare la fixarea costurilor și taxelor legate de etichetei ecologice comunitare (3) se abrogă.
Articolul 7
Comisia poate să revizuiască prezenta decizie și să îi evalueze punerea în practică în următorii doi ani, precum și să propună, după caz, adaptarea sa.
Articolul 8
Prezenta decizie se adresează statelor membre.
Adoptată la Bruxelles, 10 noiembrie 2000.

Labels: 1
4
10
20
3